b'\n_START_ARTICLE_\nAntonio Salieri\n_START_SECTION_\nBiografija\n_START_PARAGRAPH_\nAntonijus Saljeris (ar Saljieris) gim\xc4\x97 1750\xc2\xa0m. rugpj\xc5\xab\xc4\x8dio 18 d. Lenjage netoli Venecijos. Brolis buvo vargonininku ir pirmuoju jo mokytoju. Apie 1765 m. po abiej\xc5\xb3 t\xc4\x97v\xc5\xb3 mirties Saljeris persikraust\xc4\x97 \xc4\xaf Venecij\xc4\x85. \xc4\x8cia susitiko kompozitori\xc5\xb3 Florian Leopold Gassmann, kuris \xc4\xafvertino Saljerio talent\xc4\x85 ir paskatino j\xc4\xaf keltis \xc4\xaf Vien\xc4\x85, kad joje prat\xc4\x99st\xc5\xb3 muzikos mokslus Gassmann prie\xc5\xbei\xc5\xabroje. Vienoje Saljeris s\xc4\x97m\xc4\x97si \xc5\xbeini\xc5\xb3 i\xc5\xa1 ital\xc5\xb3 libretisto Pietro Metastasio, kompozitoriaus Christofo Gliuko. 1770 m. buvo pastatyta pirmoji Saljerio opera \xe2\x80\x9eLe donne letterate\xe2\x80\x9c Burgtheater teatre. Po Gassmann mirties 1774 m. Saljeris gavo presti\xc5\xbein\xc4\xaf kompozitoriaus post\xc4\x85 Austrijos imperatoriaus dvare (Kammerkomponist). Jis r\xc5\xabpinosi ital\xc5\xb3 operos muzikos ra\xc5\xa1ymu, re\xc5\xbeisavimu ir organizavimu. Saljerio karjerai pad\xc4\x97jo imperatorius Juozapas II. Saljieris bendradarbiavo su poetu Giovanni de Gamerra keliose operose, minima, nes\xc4\x97kmingose._NEWLINE_1778-1780 m. laikotarpiu Saljerio komi\xc5\xa1kos operos buvo pastatytos Milane, Venecijoje ir Romoje. 1779 m. opera \xe2\x80\x9eLa scuola de\xe2\x80\x99 gelosi\xe2\x80\x9c i\xc5\xa1garsino kompozitori\xc5\xb3 Europoje. Opera \xe2\x80\x9eL\xe2\x80\x99Europa riconosciuta\xe2\x80\x9c buvo pasirinkta garsiojo Milano teatro La Scala atidarymo premjera. Austrijoje tuo metu buvo bandoma kurti voki\xc5\xa1k\xc4\x85 oper\xc4\x85 ir Saljeris 1781 m. Juozapo II u\xc5\xbesakymu para\xc5\xa1\xc4\x97 \xe2\x80\x9eDer Rauchfangkehrer\xe2\x80\x9c. 1782 m. Saljeris per\xc4\x97m\xc4\x97 u\xc5\xbesakym\xc4\x85 i\xc5\xa1 sergan\xc4\x8dio Gliuko Pary\xc5\xbeiaus teatrui. Opera \xe2\x80\x9eLes Dana\xc3\xafdes\xe2\x80\x9c 1784 m. buvo tokia s\xc4\x97kminga, kad Pary\xc5\xbeiaus teatras u\xc5\xbesak\xc4\x97 dar dvi, kuri\xc5\xb3 \xe2\x80\x9eLes Horaces\xe2\x80\x9c ir \xe2\x80\x9eTarare\xe2\x80\x9c pagal Bomar\xc5\xa1\xc4\x97 libret\xc4\x85 irgi susilauk\xc4\x97 s\xc4\x97km\xc4\x97s. 1783 m. Juozapas II vokie\xc4\x8di\xc5\xb3 trup\xc4\x99 pakeit\xc4\x97 italais. Saljeris ra\xc5\xa1\xc4\x97 operas Burgtheater teatrui, bendradarbiavo su jaunu, bet labai perspektyviu libretistu, Lorenzo Da Ponte. Tuo pat metu operas Vienoje \xc5\xa1iam teatrui ra\xc5\xa1\xc4\x97 D\xc5\xbeovanis Paizielas ir Mocartas. 1787 m. Saljeris dirigavo Gliuko \xe2\x80\x9eDe profundis\xe2\x80\x9c kompozitoriaus laidotuv\xc4\x97se._NEWLINE_A. Saljeris Vienoje u\xc5\xbe\xc4\x97m\xc4\x97 imperatoriaus r\xc5\xabm\xc5\xb3 pirmojo kapelmeisterio post\xc4\x85 (Hofkapellmeister), ruo\xc5\xa1\xc4\x97 muzik\xc4\x85 religin\xc4\x97ms dvaro apeigoms. 1790 m. po Juozapo II mirties imperatoriumi tapo Leopoldas II. Saljeris, tikriausiai, pra\xc5\xa1\xc4\x97 suma\xc5\xbeinti darbo dvare kr\xc5\xabv\xc4\xaf. Vietoj to pa\xc5\xbead\xc4\x97jo ra\xc5\xa1yti po oper\xc4\x85 kasmet. Paskutin\xc4\x97 jo opera \xe2\x80\x9eDie Neger\xe2\x80\x9c para\xc5\xa1yta 1804 m. Paskutinius metus Saljieris praleido mokydamas jaunuosius talentus dainavimo ir kompozicijos. Tarp jo mokini\xc5\xb3: Liudvikas van Bethovenas, Francas \xc5\xa0ubertas, Ferencas Listas, Karlas \xc4\x8cernis. Antonijus Saljeris mir\xc4\x97 1825\xc2\xa0m. gegu\xc5\xbe\xc4\x97s 7 d. Vienoje. Palaidotas centrin\xc4\x97se Vienos kapin\xc4\x97se (Zentralfriedhof). I\xc5\xa1 viso para\xc5\xa1\xc4\x97 daugiau nei 40 oper\xc5\xb3 ir daug kit\xc5\xb3 k\xc5\xabrini\xc5\xb3._NEWLINE_Savo gyvenimo metu Saljeris buvo vienu gerbiamiausi\xc5\xb3 Europos kompozitori\xc5\xb3. V\xc4\x97liau jo vardas buvo aptemdytas Mocarto nunuodijimo istorijos. Pu\xc5\xa1kinas 1830 m. para\xc5\xa1\xc4\x97 apsakym\xc4\x85 \xe2\x80\x9eMocartas ir Saljeris\xe2\x80\x9c, kurios pagrindu 1898 m. Nikolajus Rimskis-Korsakovas pastat\xc4\x97 oper\xc4\x85. K\xc5\xabriniuose buvo neigiamai vaizduojamas Saljeris, kuris es\xc4\x85 nepaprastai pavyd\xc4\x97jo Mocartui jo talento ir gal\xc5\xb3 gale j\xc4\xaf nunuodijo. I\xc5\xa1 tikro joki\xc5\xb3 tikr\xc5\xb3 \xc5\xbeini\xc5\xb3 apie Saljerio neapykant\xc4\x85 Mocartui n\xc4\x97ra. Pats Mocartas viename savo lai\xc5\xa1k\xc5\xb3 min\xc4\x97jo jo \xe2\x80\x9eU\xc5\xbeburtosios fleitos\xe2\x80\x9c palank\xc5\xb3 Saljerio vertinim\xc4\x85. 1979 m. pasirod\xc4\x97 Peter Shaffer pjes\xc4\x97 \xe2\x80\x9eAmad\xc4\x97jus\xe2\x80\x9c, kurioje toliau vystoma Saljerio neapykantos Mocartui istorija, 1984 m. pastatytas, Milo\xc5\xa1 Forman pagal pjes\xc4\x99 re\xc5\xbeisuotas, daugyb\xc4\x99 apdovanojim\xc5\xb3 peln\xc4\x99s Holivudo filmas \xe2\x80\x9eAmad\xc4\x97jus\xe2\x80\x9c. \xc5\xa0ie k\xc5\xabriniai suk\xc4\x97l\xc4\x97 did\xc5\xbeiul\xc4\xaf Italijos visuomen\xc4\x97s pasipiktinim\xc4\x85. Milano konservatorija kreip\xc4\x97si \xc4\xaf teism\xc4\x85, kuris, i\xc5\xa1nagrin\xc4\x97j\xc4\x99s Mocarto ir Saljerio gyvenimo faktus, nustat\xc4\x97, kad Saljeris nekaltas d\xc4\x97l tariamo Mocarto nunuodijimo. Tarp legendos prie\xc5\xbeas\xc4\x8di\xc5\xb3 galima \xc4\xaf\xc5\xbevelgti vokie\xc4\x8di\xc5\xb3 ir ital\xc5\xb3 muzikant\xc5\xb3 konkuravimo Austrijos dvare atspind\xc5\xbeius. Voki\xc5\xa1kame Austrijos Habsburg\xc5\xb3 dvare nuolat auk\xc5\xa1\xc4\x8diausius postus u\xc5\xbeimdavo ital\xc5\xb3 muzikantai. Saljer\xc4\xaf, kaip konkurent\xc4\x85 Mocartui, \xc4\xaftar\xc4\x97 Mocarto t\xc4\x97vas Leopoldas, nors jis daug k\xc4\x85 kaltindavo kenkimu. Kad tarp Mocarto ir Saljerio nebuvo joki\xc5\xb3 gili\xc5\xb3 nesutarim\xc5\xb3 gali rodyti tai, kad Mocarto \xc5\xbemona Konstanca, tais metais, kai mir\xc4\x97 Mocartas, gimus\xc4\xaf savo s\xc5\xabn\xc5\xb3 v\xc4\x97liau nusiunt\xc4\x97 mokytis muzikos pas Saljer\xc4\xaf.'